钦定古今图书集成/明伦汇编/官常典/第421卷 > 贾谊新书 > 杨元琰
## 钦定古今图书集成/明伦汇编/官常典/第421卷 > 贾谊新书 > 杨元琰

按《唐书桓彦范传》：“杨元琰者，字温，虢州。”乡人，汉太
尉震十八代孙。生数岁未言，相者视曰：“语迟者神定，
必为重器。”及长，秀眉，美须髯，崇肩博颐。居父丧七日
不食。服除，补梓州参军、平棘令，课第一，御史府表其
政，玺书褒厉。再擢永宁军副使，忤用事者，免。载初中，
为安南副都护，三徙为荆府长史，五迁州刺史，咸有
风绩。初，张柬之代为荆州，共乘舻江中私语外家革
命，元琰悲涕慷慨，志在王室。柬之执政，故引为右羽
林将军，谓曰：“江上之言，君叵忘之，今可以勉。”乃与李
多祚等定计斩二张，进云麾将军，封弘农郡公，实封
户五百，赐铁券，恕十死。敬晖等为武三思所构，元琰
知祸未已，乃诡计请祝发事浮屠，悉还官封，中宗不
许。晖闻尚戏曰：“胡头应祝”以“多鬣似胡云。”元琰曰：“功
成不退，惧亡，我不空言。”晖感之，然已不及计。晖等死，
独元琰全。再迁卫尉卿，又上官封，愿追宠其亲，帝哀
怜，赠越州都督长史。李多祚死太子难，元琰坐厚善
系狱，萧至忠救之免。睿宗立，数上书乞骸骨，不听。四
迁刑部尚书，封魏国公，徙太子宾客。诏设位东宫，太
子为拜。俄致仕。开元六年卒，时年七十九，谥曰忠。生
平无留蓄，中外食，其家常数十人。临终，敕诸子薄葬。